Foto: FAH, Facebook

NAKON što je smijenjeni ministar kulture Zlatko Hasanbegović apelirao na sve one koji misle da ne bi ponovno trebao biti ministar da iznesu jasne argumente, njegov izazov je prihvatio SDP-ov Peđa Grbin.

Grbin je na svojem Facebook profilu napisao 5 argumenata koji diskvalificiraju Hasanbegovića za idući mandat. Njegovu objavu u nastavku prenosimo u cijelosti.

"Kaže gospodin Hasanbegović: "Oni koji misle da ne trebam biti ministar kulture trebaju jasno iznijeti argumente". Pa da krenemo:

- Zlatko Hasanbegović ne može biti ministar jer je za svog mandata pokrenuo napade na slobodu govora, medija i izražavanja koja nije zabilježena od devedesetih, a očitovala se u pokušaju smjene čitavog Vijeća za elektroničke medije, ukidanju financiranja neprofitnih medija, općem uništavanju Hrvatske radiotelevizije...

- Zlatko Hasanbegović ne može biti ministar jer je smijenjenoj Vladi predložio donošenje Uredbe o izmjeni Zakona o HRT-u kojom se krše Ustav i zakoni ove zemlje,

Tekst se nastavlja ispod oglasa

- Zlatko Hasanbegović ne može biti ministar jer je i tijekom svojeg mandata nastavio promovirati ideje radikala poput Alaina de Benoista i Tomislava Sunića - za one koji ne znaju, radi se o ideolozima europskih krajnje desnih i revizionističkih pokreta

- Zlatko Hasanbegović ne može biti ministar jer je protivno zakonu zapošljavao ljude u svojem Ministarstvu (da ministre, jeste - niste donosili rješenja o prijemu u državnu službu već ste protivno zakonu sklapali ugovore o djelu za ljude koje ste na silu htjeli dovesti da rade za Vas),

- Zlatko Hasanbegović ne može biti ministar jer je opravdavao fizičke napade na novinare zbog izgovorene riječi.

Ova lista mogla bi biti i duža, ali namjerno nisam navodio ministrove izlete u ustaštvo, slikanje s kapama, spornim zastavama i sličnim rekvizitima koje je ministar kasnije uvijek relativizirao. Oni su jako dobro poznati, a ovo nabrojeno baš i ne, ali sve skupa jasno pokazuje samo jedno: Zlatko Hasanbegović nikada nije smio postati ministar kulture i na nama je da se potrudimo da nakon 11. 9. to više nikada ne bude!", zaključuje Grbin u Facebook objavi.